Efter 25 år: Kendt tøjbutik lukker til februar | Skive Folkeblad
21-11-2018 KL. 13:48
Preben Mouritsen lukker tøjforretningen Mou & Co i Frederiksgade til februar. Arkivfoto: Steen Don
1. februar 2019 bliver en vemodig dag for 60-årige Preben Mouritsen fra Skive.
Når han står op den fredag morgen, vil han ikke længere skulle møde ind på arbejde i sin tøjforretning Mou & Co i Frederiksgade.
Preben Mouritsen har valgt at lukke den butik, som han med skiftende navn og adresse har drevet i 25 år.
- Jeg har brændt for min butik i alle de 25 år, jeg har været selvstændig, så jeg har en lille klump i halsen. Men jeg glæder mig også til at have fri om lørdagen og til at få lidt mere fritid, siger Preben Mouritsen.
Preben Mouritsen traf sin beslutning i sommer, og han lægger ikke skjul på, at det er hårdt at drive en tøjbutik i Skive.
- Hvis man vil drive en sund tøjbutik i Skive, der ikke er en del af en stor kæde, så skal man være villig til at lægge de timer i det, som det kræver. Det er minimum 50 timer om ugen, og det er altså ikke blevet nemmere at drive en tøjforretning i Skive. Jeg synes ikke, jeg længere får det ud af det, som indsatsen fortjener, siger Preben Mouritsen.
Preben Mouritsen har holdt lukningen tæt ind til kroppen, og derfor har han ikke forsøgt at sælge butikken til alle mulige tilfældige.
Han har forhørt sig hos enkelte kolleger i tøjbranchen, men der er ingen, der har været interesseret i at overtage.
Hvad der nu skal ske for Preben Mouritsen er uvist. Men han tager fremtiden stille og roligt.
- Jeg har ikke lige noget i ærmet, men jeg vil ikke afvise, at jeg kunne finde på at arbejde videre i tøjbranchen, hvor jeg har et stort netværk. Men det bliver ikke længere i detailleddet, siger Preben Mouritsen.
Preben Mouritsen begyndte sin karriere som selvstændig i tøjbranchen i december 1993, da Big Ben i Nørregade så dagens lys.